CELEX: 32016R1166
Language: fi
Date: 2016-05-17 00:00:00
Title: Komission delegoitu asetus (EU) 2016/1166, annettu 17 päivänä toukokuuta 2016, Euroopan parlamentin ja neuvoston asetuksen (EU) N:o 1308/2013 liitteen X muuttamisesta sokerialalla 1 päivästä lokakuuta 2017 sovellettavien sokerijuurikkaan ostoehtojen osalta

19.7.2016   
            
            
               FI
            
            
               Euroopan unionin virallinen lehti
            
            
               L 193/17
            
         KOMISSION DELEGOITU ASETUS (EU) 2016/1166,
   annettu 17 päivänä toukokuuta 2016,
   Euroopan parlamentin ja neuvoston asetuksen (EU) N:o 1308/2013 liitteen X muuttamisesta sokerialalla 1 päivästä lokakuuta 2017 sovellettavien sokerijuurikkaan ostoehtojen osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 125 artiklan 4 kohdan b alakohdan,
   sekä katsoo seuraavaa:
   
               (1)
            
            
               Sokerijuurikkaan viljelijöiden ja sokeriyritysten on asetuksen (EU) N:o 1308/2013 125 artiklan mukaisesti tehtävä toimialakohtaisia kirjallisia sopimuksia. Kyseisen asetuksen liitteessä XI vahvistetaan eräitä markkinointivuoden 2016/2017 loppuun asti sovellettavia sokerijuurikkaan ostoehtoja, ja kyseisen asetuksen liitteessä X vahvistetaan ehdot, joita sovelletaan 1 päivästä lokakuuta 2017 lähtien kiintiöjärjestelmän päätyttyä.
            
         
               (2)
            
            
               Liitteessä X tarkoitettuja sokerijuurikkaan ostoehtoja olisi muutettava, jotta voitaisiin ottaa huomioon sokerialan erityispiirteet ja alan odotettu kehitys kiintiöjärjestelmän päätyttyä.
            
         
               (3)
            
            
               Juurikassokerialan on 1 päivästä lokakuuta 2017 lähtien mukauduttava kiintiöjärjestelmän päättymiseen, sillä tuolloin poistuvat muun muassa sokerijuurikkaan vähimmäishinta ja kotimaisten tuotantomäärien sääntely. Ala tarvitsee selkeän oikeuskehyksen, koska siirrytään erittäin säännellyltä alalta vapaampaan järjestelmään. Viljelijät ja sokeriyritykset ovat pyytäneet parempaa oikeusvarmuutta arvonjakamismekanismeihin sovellettavien sääntöjen osalta, mukaan lukien asiaankuuluviin markkinahintoihin liittyvät markkinabonukset ja -tappiot.
            
         
               (4)
            
            
               Sokerijuurikkaan toimitusketjulle ovat unionissa ominaisia monet, pääasiassa pienet sokerijuurikkaan viljelijät ja muutamat, pääasiassa suuret sokeriyritykset. Koska sokerijuurikkaan toimittajien on suunniteltava ja organisoitava juurikastoimitukset sokeritehtaisiin sadonkorjuukaudella, on viljelijöiden etujen mukaista neuvotella eräistä arvonjakamislausekkeita koskevista ehdoista, jotka liittyvät asianomaisten yritysten tekemiin juurikasostoihin. Tämä on sokerin toimitusketjuun olennaisesti liittyvä piirre, joka säilyy riippumatta siitä, onko käytössä kiintiöjärjestelmä vai ei. Juurikkaanviljelijät ja sokeriyritykset voivat nykyään asetuksen (EU) N:o 1308/2013 liitteessä XI olevassa XI kohdassa tarkoitettujen arvonjakamislausekkeiden nojalla turvata toimituksensa etukäteen määritellyin ostoehdoin ja saada varmuuden siitä, että toimitusketjusta syntyvät voitot ja kustannukset jaetaan niin, että juurikkaanviljelijät hyötyvät siitä. Lisäksi arvonjakamisen myötä markkinoiden hintasignaalit siirtyvät suoraan viljelijöille.
            
         
               (5)
            
            
               Ottaen huomioon alan ennakoitu kehitys kiintiöjärjestelmän päättymisen jälkeen yhdistettynä viimeaikaisiin varsin alhaisiin sokerin hintoihin on epätodennäköistä, että markkinoille tulee uusia sokerijuurikkaiden jalostajia, koska sokerinjalostuslaitoksen perustaminen vaatii investointeja, jotka olisivat tuottoisia vain, jos sokerin hinta olisi korkeampi kuin seuraaville markkinointivuosille on ennustettu. Komission keskipitkän aikavälin ennusteiden mukaan hinnat pikemminkin laskevat kiintiöjärjestelmän päättymisen jälkeen. Koska sokerimarkkinoille ennustetaan tulevan vain muutamia uusia yrityksiä, EU:n sokeriteollisuuden nykyrakenteen – juurikkaanviljelijöiden ja sokeriyritysten välinen suhde mukaan lukien – odotetaan pysyvän ennallaan kiintiöjärjestelmän päättymistä seuraavina markkinointivuosina.
            
         
               (6)
            
            
               Jos arvonjakamislausekkeita ei säilytettäisi, juurikkaanviljelijöiden asema elintarvikeketjussa saattaisi vaarantua. Jos juurikkaanviljelijöiltä katoaisi mahdollisuus neuvotella arvonjakamislausekkeista, ne voisivat erityisesti alhaisten hintojen vallitessa olla selvästi epäsuotuisassa taloudellisessa tilanteessa.
            
         
               (7)
            
            
               Sen vuoksi on edelleen pätevät perustelut muuttaa asetuksen (EU) N:o 1308/2013 liitettä X, jotta arvonjakamislausekkeista voidaan neuvotella. Näin ollen mahdollisuus neuvotella tällaisista lausekkeista on tarpeen myös 1 päivän lokakuuta 2017 jälkeen.
            
         
               (8)
            
            
               Arvonjakamislausekkeita koskevien neuvottelujen helpottamiseksi on asianmukaista, että tällaisia neuvotteluja voidaan käydä ainoastaan yrityksen ja sen nykyisten tai mahdollisten toimittajien välillä.
            
         
               (9)
            
            
               Arvonjakamislausekkeen käyttöönoton olisi neuvotteluprosessin joustavuuden varmistamiseksi oltava vapaaehtoinen.
            
         
               (10)
            
            
               Sen vuoksi asetuksen (EU) N:o 1308/2013 liitettä X olisi muutettava.
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EU) N:o 1308/2013 liitteessä X olevaan XI kohtaan 5 alakohta seuraavasti:
   
      
                  ”5.
               
               
                  Sokeriyritys ja asianomaiset sokerijuurikkaan myyjät voivat sopia arvonjakamislausekkeista – mukaan lukien markkinabonukset ja -tappiot – joissa määritellään, miten sokerin tai muiden hyödykkeiden asiaankuuluvien markkinahintojen kehitys jakautuu osapuolten välillä.”
               
            
   2 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 17 päivänä toukokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 347, 20.12.2013, s. 671.